MOSKVA: En ged og en tiger er de seneste uger blevet stjerner i de russiske medier. Til stor irritation for konservative kræfter, der nu forsøger at forbyde omtale af det usædvanlige par, for det tilsyneladende venskab mellem de to dyr er i strid med det konservative Ruslands forbud mod »homo-propaganda,« hævder en sibirisk advokat.

Geden og tigeren opnåede i første omgang berømmelse i december, da personalet i en safaripark i det østlige Rusland lukkede geden ind i en indhegning, hvor den sultne tiger huserede. Geden skulle udgøre tigerens frokost.

Men geden, der senere blev døbt Timur, var ikke indforstået med planen. I stedet for at acceptere rollen som snack, begyndte Timur med sænkede horn at jagte den voksne sibiriske tiger rundt i indhegningen. Tigeren fortrak, og det lykkedes Timur at erobre kattedyrets soveplads under et halvtag.

Efter et par dage kom de to dyr bedre overens. Ifølge direktøren i den zoologiske have, Dmitrij Mesentsev, blev de ligefrem venner. De fulgtes ad rundt i indhegningen, legede sammen, og tigeren gjorde ingen videre forsøg på at sætte tænderne i den kampklare ged.

Venskabet gjorde Timur og tigeren til russiske mediedarlinger. TV-stationer valfartede til safariparken ved den russiske stillehavskyst for at lave lange reportage om det berømte par.

Ramt af storm af latterliggørelse

Men ikke alle glædede sig. Den russiske anklagemyndighed modtog i sidste uge et brev fra en russisk advokat fra millionbyen Novosibirsk. Han krævede et omgående forbud mod al omtale af Timur og tigeren.

Ifølge advokaten, Aleksej Kristjanov, kan positiv omtale af et venskab mellem to handyr fra forskellige dyrearter have en skadelig indflydelse på børn. Der er tale om en »indblanden i mindreåriges russiske borgeres privatliv i form af skjult og åben homo-propaganda,« skriver Kristjanov i sit lange brev.

Anklagemyndigheden bekræftede mandag, at den har modtaget klagen. Ifølge de statslige nyhedsbureau TASS vil klagen nu blive genstand for »nøje undersøgelser af sagens kendsgerninger«.

I Rusland kan »propaganda« blandt mindreårige for »ikke-traditionelle seksuelle relationer« straffes med bøde og fængsel. Det følger af en lov, som den russiske præsident Vladimir Putin underskrev i 2013.

Meget tyder dog på, at advokaten i dette tilfælde står ret alene med sin homo-bekymring. Den sibiriske advokat er i hvert fald blevet mål for en storm af latterliggørelse på de sociale medier i Rusland.

Som modtræk har Timurs fans blandt andet foreslået, at geden bør stille op ved det russiske parlamentvalget til september. Og det er en god idé, mener direktøren for safariparken.

»Der bliver mindre vrøvl med ham end med parlamentarikerne. Han stjæler og bedrager i hvert fald ikke,« siger Dmitrij Mesentsev ifølge TV-kanalen Svesjda.